b'\n_START_ARTICLE_\nDanny Aiello\n_START_SECTION_\nRani \xc5\xbeivot\n_START_PARAGRAPH_\nAiello je ro\xc4\x91en u Manhattanu, no ve\xc4\x87 kao sedmogodi\xc5\xa1njak se preselio u ju\xc5\xbeni Bronx. On je dijete amerikanaca talijanskog podrijetla. Njegov otac, Daniel Louis Aiello, Sr., je bio fizi\xc4\x8dki radnik, dok mu je majka Frances, koja je ro\xc4\x91ena u Napulju pod prezimenom Pietrocova, bila kroja\xc4\x8dica.  Tako\xc4\x91er, treba napomenuti kako je Aiello poha\xc4\x91ao srednju \xc5\xa1kolu James Monroe._NEWLINE_Slagav\xc5\xa1i koliko je star, Aiello se kao \xc5\xa1esnaestogodi\xc5\xa1njak uspio prijaviti u ameri\xc4\x8dku vojsku. Nakon tri godine provedene u vojsci, vratio se u New York, u kojem je radio svakakve poslove kako bi uspio zaraditi sebi a kasnije i svojoj obitelji novac potreban za \xc5\xbeivot. Nadalje, on je \xc4\x8dak jednom prilikom bio i sindikalni predstavnik za radnike Greyhound bus-a, te je radio i kao izbaciva\xc4\x8d u no\xc4\x87nome klubu.\n_START_SECTION_\nKarijera\n_START_PARAGRAPH_\nIako su likovi koje je on tuma\xc4\x8dio ve\xc4\x87inom bili vulgarni i nasilni, Aiello je tako\xc4\x91er portretirao i osje\xc4\x87ajne, ljubazne ljude sa smislom za humor. Upravo takvi su bili likovi koje je on tuma\xc4\x8dio u filmovima Jacobove ljestve i Once Around. Tako\xc4\x91er, zanimljivo je spomenuti kako je on glumio glavnog lika u Madonninom glazbenom spotu, za pjesmu "Papa Don\'t Preach". No, to nije jedina Aiellova poveznica s glazbom. Naime, on je izdao nekoliko albuma s big band glazbom.\n_START_SECTION_\nPrivatni \xc5\xbeivot\n_START_PARAGRAPH_\nTijekom intervjua, koji je vodio Sean Hannity, Aiello je istakao kako je on konzervativac, koji je odgojen kao Rimokatolik. U tom intervjuu, on je tako\xc4\x91er kritizirao i pretjeranu uporabu prostih rije\xc4\x8di na filmu i televiziji, kao \xc5\xa1to je kritizirao i lo\xc5\xa1e portretiranje Amerikanaca talijanskog podrijetla u filmovima i televizijskim emisijama, pri \xc4\x8demu je posebno istakao seriju Sopranos.'